laion/Wikipedia-Exotic huggingface dataset:
ראס אלהאג

ראס אלהאג או α בנושא הנחש (מסומן גם גליזה 681) הוא הכוכב הבהיר ביותר בקבוצת הכוכבים נושא הנחש. שמו הוא שיבוש של השם בערבית - راس الحواء "ראס אל-חווא" שפירושו "ראשו של אוסף הנחשים". הוא נמצא בקצה הצפוני של קבוצת הכוכבים, קרוב לגבול עם קבוצת הרקולס ובסמוך לכוכב בעל שם דומה - ראס אלגד'י (α בהרקולס). ראס אלהאג הוא ענק לבן מסוג ספקטרלי A5 III (לפעמים מסווג כתת-ענק לבן עם סיווג ספקטרלי A5 IV), שנמצא במרחק של כ-48.6 שנות אור ממערכת השמש. מסתו כ-2.5 מסות שמש, רדיוסו כ-3 רדיוסי שמש, והוא מאיר בעוצמה של פי 25 מעוצמת ההארה של השמש באור נראה ויותר מפי 30 בצירוף הקרינה העל סגולה. טמפרטורת פניו גבוהה מזו של השמש ומוערכת בלמעלה מ-8,500 קלווין. ראס אלהאג מסתובב על צירו במהירות גבוהה למדי של לפחות 230 קילומטרים בשנייה. כתוצאה מכך צורתו פחוסה מאוד ורדיוסו בקטבים הוא רק כ-85% מרדיוסו לאורך קו המשווה והטמפרטורה בקטבים גבוהה בכ-1,800 קלווין מהטמפרטורה של קו המשווה. בהירות נראיתו משתנה במידה קטנה, שכמעט אינה מורגשת, במחזוריות מורכבת מאוד כתוצאה מפעימות במנגנון דומה לשל משתנים קפאידיים, אך מכיוון שאינו על-ענק הוא נחשב למשתנה קפאידי ננסי (משתנה מסוג δ במגן). לראס אלהאג יש בן זוג עמום, ככל הנראה כוכב הסדרה הראשית כתום מסוג ספקטרלי K2 V, עם מסה של כ-0.85 מסת שמש. הוא מאיר בעוצמה של קצת יותר ממאית מעוצמת ההארה של הכוכב הראשי, כך שעוצמת הארתו היא כשליש מעוצמת ההארה של השמש ודרגת בהירותו היא סביב 7. שני הכוכבים מקיפים זה את זה במסלול אליפטי מאוד, כך שהמרחק ביניהם נע בין חצי יחידה אסטרונומית ו-12 יחידות אסטרונומיות, בזמן הקפה של 8.6 שנים. ראס אלהאג באתר של ג'ים קלר ראס אלהאג, בבסיס הנתונים SIMBAD לגרמי שמיים אסטרונומיים SIMBAD: Ras Alhague R. G.Deupree: Theoretical p-Mode Oscillation Frequencies for the Rapidly Rotating δ Scuti Star α Ophiuchi, The Astrophysical Journal, Vol. 742, Iss. 1, article id. 9, p. 2 (2011) S. Hinkley, J. D. Monnier, B. R. Oppenheimer, L. C Roberts Jr., M. Ireland, N. Zimmerman, D. Brenner, I. R. Parry, F. Martinache, O. Lai, R. Soummer, A. Sivaramakrishnan, C. Beichman, L. Hillenbrand, M. Zhao, J. P. Lloyd, D. Bernat, G. Vasisht, J. R. Crepp, L. Pueyo, M. Shao, M. D. Perrin, D. L. King, A. Bouchez, J. E. Roberts, R. Dekany & R. Burruss: Establishing Alpha Oph as a Prototype Rotator: Improved Astrometric Orbit, The Astrophysical Journal, Vol. 726, Iss. 2, article id. 104, p. 3 (2011) J. D. Monnier, R. H. D. Townsend, X. Che, M. Zhao, T. Kallinger, J. Matthews & A. F. J. Moffat: Rotationally Modulated g-modes in the Rapidly Rotating δ Scuti Star Rasalhague, he Astrophysical Journal, Vol. 725, Iss. 1, p. 1194 (2010) D. Castaneda, R. G. Deupree & C. I. Short: Internal angular momentum distribution of the A5 IV star α Oph, Proceedings of the international conference held on June 3-7, 2013 at Moscow M.V. Lomonosov State University, p. 279 J. D. Monnier, R. H. D. Townsend, X. Che, M. Zhao, T. Kallinger, J. Matthews & A. F. J. Moffat: Rotationally Modulated g-modes in the Rapidly Rotating δ Scuti Star Rasalhague, he Astrophysical Journal, Vol. 725, Iss. 1, pp. 1198, 1201 (2010)
אליפות גרמניה בכדורגל 1931

אליפות גרמניה בכדורגל 1931 הייתה העונה ה-24 של התחרות. בתחרות השתתפו מנצחות תחרויות אזוריות, קבוצות שהגיעו למקום השני ונציגות נוספות מאליפות מערב גרמניה ודרום גרמניה. למשחק הגמר הגיעו מינכן 1860 והרטה ברלין. להרטה ברלין זו הייתה ההופעה השישית ברציפות במשחק הגמר, וניצחון שני ברציפות. לתחרות העפילו מנצחות תחרויות אזוריות: המשחקים נערכו בשיטת נוק-אאוט (מפגש יחיד בין הקבוצות). וילי קירסיי מהרטה ברלין כבש 7 שערים ובכך זכה בתואר מלך השערים. נתונים מפורטים מאתר rsssf נתונים מאתר weltfussball
סמל האימפריה הרומית הקדושה

סמל האימפריה הרומית הקדושה (בגרמנית: Die Siegel der deutschen Kaiser und Könige) הוא שלט אצולה ששימש את קיסר האימפריה הרומית הקדושה ומייצג את הסמכות הקיסרית העליונה. הסמל כולל כתבנית בסיס את עיט הרייך השחור הדו-ראשי ובין כנפיו את אוסף שלטי הגיבורים של מדינות האימפריה. המבנה הפרטני של הסמל השתנה בין קיסר למשנהו. הצבעים השולטים בסמל הם שחור וזהוב. שלטי הנסיכים הבוחרים (ברנדנבורג, סקסוניה, טריר, מיינץ, קלן, פפאלץ ובוהמיה) מוצגים בדרך כלל בסמלים גדולים יותר מאשר שאר המדינות. מקורו של הסמל בעיט ההראלדי בנס הלגיון של הצבא הרומי. העיט הופיע לראשונה בשלט האצולה של קארל הגדול ויורשיו במאה ה-9. סמל של עיט דו-ראשי יוחס גם לפרידריך השני לבית הוהנשטאופן על ידי ה"כרוניקה מאיורה" של מתיו פריס בסביבות 1250. זיגמונד לבית לוקסמבורג השתמש בעיט דו-ראשי שחור לאחר שהוכתר לקיסר ב-1433, בעוד שעיט בעל ראש אחד שימש כסמל "מלך הרומאים" הנבחר בלבד, הקיסר לעתיד. עד ימי אלברכט השני, מלך גרמניה (1397 – 1439) היה העיט הסמל הבלבדי של הקיסר, אולם ממועד זה כולל הסמל האימפריאלי את סמלי המדינות על כנפיו של העיט. הנס המלכותי של האימפריה הרומית הקדושה מדיה וקבצים בנושא סמל האימפריה הרומית הקדושה בוויקישיתוף שלטי גיבורים של מדינות הרייך (בגרמנית) שלטי גיבורים של מדינות הרייך (בצרפתית)
וינסנט ברוקס

וינסנט קית' ברוקס (באנגלית: Vincent Keith Brooks; נולד ב-24 באוקטובר 1958) הוא קצין בדימוס בדרגת גנרל בצבא ארצות הברית. בתפקידו האחרון שירת כמפקד פיקוד כוחות ארצות הברית בקוריאה. ברוקס נולד באנקורג' שבאלסקה. אביו היה מייג'ור גנרל בצבא ארצות הברית ואחיו הגדול היה בריגדיר גנרל שפיקד בין השאר על האקדמיה הצבאית של ארצות הברית. בילדותו נדד בין מדינות שונות בארצות הברית בשל עבודתו של אביו, את לימודיו בתיכון עשה בווירג'יניה ובקליפורניה וסיים אותם ב-1976. לאחר התיכון המשיך בדרכם של אביו ואחיו והחל ללמוד בווסט פוינט. בשנתו הראשונה שיחק כדורסל בנבחרת המוסד, אז תחת הדרכתו של מייק ששבסקי ולאחר מכן פרש ממנה על מנת להתרכז בלימודיו ובאימוניו הצבאיים. במהלך תקופתו בווסט פוינט נבחר לקפטן מדרגה ראשונה, הדרגה הבכירה ביותר מקרב הצוערים והיה בכך האפרו-אמריקאי הראשון בתפקיד זה. ב-1980 סיים את לימודיו והוצב כמפקד מחלקה בגדוד הראשון של רגימנט חי"ר 504 בדיוויזיה המוטסת ה-82. בהמשך שימש בגדוד מפקד מחלקת מרגמות כבדות ומפקד מחלקת סיור. בתחילת 1984 יצא ללימודים בבית הספר לחי"ר בפורט בנינג. ביולי 1984 מונה לסגן מפקד פלוגה ולאחר מכן למפקד פלוגה, בגדוד הרביעי ברגימנט החי"ר ה-16 של דיוויזיית החי"ר הראשונה שהוצבה במערב גרמניה. ב-1992 מונה לקצין תכנון ואימונים בדיוויזיית הפרשים הראשונה, ב-1993 מונה לקצין אג"ם בגדוד השני של רגימנט הפרשים החמישי בדיוויזיה. ב-1995 מונה לעוזרו האישי של סגן יושב ראש המטות המשולבים. בין אפריל 1996 למאי 1998 שירת כמפקד הגדוד הראשון ברגימנט התשיעי של דיוויזיית החי"ר השנייה שהוצבה בקוריאה הדרומית. ביוני 1999 מונה לקצין התכנון של הארמייה השלישית שהוצבה בכווית. ביוני 2000 מונה למפקד הגדוד הראשון בדיוויזיית החי"ר השלישית שנטלה חלק בכוח קוסובו לשמירת השלום לאחר מלחמת קוסובו. ב-2002 שירת במטות המשולבים כמשנה לעניינים מדיניים-צבאיים בחצי הכדור המערבי, במינוי חירום מונה לקצין במטה פיקוד מרכז של ארצות הברית ושימש דובר הפיקוד בפרוץ מלחמת עיראק שבמהלכה ריכז הפיקוד את השליטה בכוחות הפלישה. ב-2003 מונה למשנה לענייני מלחמה בטרור במטות המשולבים. בדצמבר 2004 מונה לדובר הצבא במשרד מזכיר הצבא של ארצות הברית. ב-2009 מונה למפקד דיוויזיית החי"ר הראשונה וב-2011 למפקד הארמייה השלישית. ב-2013 מונה למפקד פיקוד צבא ארצות הברית באזור האוקיינוס השקט המשתייך לפיקוד האוקיינוס השקט במקום פרנק וירקינסקי. באפריל 2016 מונה למפקד פיקוד כוחות ארצות הברית בקוריאה, מפקד הכוח המשולב ארצות הברית-קוריאה הדרומית ומפקד כוחות האו"ם בקוריאה. הוא שירת בתפקיד עד נובמבר 2018. לאורך שירותו עוטר בעיטורי הצטיינות רבים בהם ארבע פעמים במדליית השירות המצוין, מדליית השירות העילאי של מחלקת ההגנה, ארבע פעמים בלגיון ההצטיינות, פעמיים בכוכב הארד וכן בעיטור מסדר השמש העולה דרגה ראשונה. לאחר שחרורו מונה לדירקטור בחברת ההנדסה ג'ייקוב גרופ. הוא מכהן כעמית בכיר במרכז בלפר שבאוניברסיטת הרווארד לברוקס תואר שני בלימודי צבא מהמכללה לפיקוד ומטה של צבא ארצות הברית. הוא נשוי לקרול, ד"ר לפיזיותרפיה. מדיה וקבצים בנושא וינסנט ברוקס בוויקישיתוף ביוגרפיה באתר כוחות ארצות הברית בקוריאה הדרומית "Pursue Excellence in Everything": West Point's First African-American First Captain ארכיון ראיון עמו באתר ווסט פוינט GENERAL VINCENT K. BROOKS Brooks to take command of USFK amid heightened tensions with North Korea, ‏stripes.com, ‏29 באפריל 2016 Brooks takes command of USFK as allies face new challenges from the North, ‏.stripes.com, ‏30 באפריל 2016 פייסבוק כוחות ארצות הברית ביפן, 3 במאי 2016
מקהלת הנערים של קופנהגן

מקהלת הנערים של קופנהגן ('The Copenhagen Royal Chapel Choir בדנית: Københavns Drengekor) היא אחת המקהלות הוותיקות ביותר בסקנדינביה, החדורה במסורת עשירה. אמות המידה האמנותיות הגבוהות המאפיינות את המקהלה זה 90 שנה מושגות באמצעות ההכשרה הווקאלית היחידה במינה, שהזמרים מקבלים בבית הספר על שם אנה הקדושה (Sankt Annæ Gymnasium), בית הספר העירוני לשירה של קופנהגן, וחובותיה של המקהלה בקתדרלה של קופנהגן. המקהלה השיגה מוניטין בינלאומיים הודות לפרשנות שנתנה ליצירותיהם של גדולי המלחינים מתקופת הרנסאנס והבארוק, בעיקר, ולמוזיקה מקהלתית לקולות נערים וגברים במאה ה-20. מקהלת הנערים של קופנהגן, או בשמה המלא "מקהלת הקאפלה המלכותית של קופנהגן", מופיעה בקונצרטים רבים בדנמרק וברחבי העולם. מקהלת הנערים של קופנהגן נוסדה בשנת 1924 על ידי מוגנס ולדייק, בעקבות ביקור של מקהלת הנערים סנט תומאס המפורסמת מכנסיית תומאס (לייפציג), המקהלה של יוהאן סבסטיאן באך עצמו. כבר מתחילה הייתה מטרת המקהלה לבצע מוזיקה מקהלתית שנכתבה לקולות נערים וגברים, מימי הביניים עד המאה ה-20. בהמלצתו הנלהבת של קרל נילסן, ייסדה מועצת העיר קופנהגן בשנת 1929 בית ספר לשירת מקהלה לנערים, הוא "בית ספר סנקט אנה" של ימינו אלה. בדרך זו הובטחה לחברי המקהלה הכשרה מקיפה ויסודית בפיתוח קול ובלימודי מוזיקה, כחלק בלתי נפרד מתוכנית הלימודים הכללית שלהם. בכל שנה מקבל בית הספר סנקט אנה תלמידים חדשים, בעלי כישרון קולי ומוזיקלי, מבין בני השמונה בקופנהגן ובסביבתה. כיום מאכלס בית הספר למקהלה גם את מקהלת הבנות של סנקט אנה (Sankt Annæ Pigekor) ואת מקהלת בית הספר סנקט אנה (Sankt Annæ Gymnasiekor). עד 1959 הייתה מקהלת הנערים של קופנהגן מסופחת בקביעות לקאפלה של טירת כריסטיאנבורג ( Christiansborg Slotskirke), אבל מאז היא מופיעה מדי יום שישי בערב בקתדרלה של קופנהגן במשך כל העונה העיקרית, והנערים שרים גם במיסה ובתפילות הערבית (Vespers) בקתדרלה. הודות לקשריה הן עם בית הספר סנקט אנה והן עם הקתדרלה של קופנהגן, המקהלה היא הנציגה הוותיקה ביותר בסקנדינביה של מסורת בית הספר הכנסייתי, הבסיסית כל כך למוזיקה המקהלתית באירופה. נערי כנסיית סנקט אנה שגשגו בייחוד במאות ה-16 וה-17, כשהיוו גם חלק ממקהלת הקאפלה המלכותית של קופנהגן. עושר חיי המוזיקה בתקופה ההיא משתקף גם ברפרטואר של מקהלת הנערים בימינו. מאז 1998 נושאת המקהלה, באישור המלכה, בתואר "מקהלת הקאפלה המלכותית של קופנהגן" שסיפחה לשמה, ובהתאם למסורות המקהלה, תואר זה הוא כיום שמה באנגלית (Copenhagen Royal Chapel Choir). במרוצת השנים יצא למקהלה שם של אחת המעולות בסוגה. היא מופיעה בקונצרטים בכל רחבי תבל ובפסטיבלי מוזיקה בינלאומיים רבים מספור. הרפרטואר שלה מקיף, מיצירות מוזמנות פרי עטם של מלחינים חשובים בימינו (פול רודרס, ברנרד לבקוביץ', פר נרגאר, ואגן הולמבו ופאלה מיקלבורג) וחזור אל ראשית הפוליפוניה. המקהלה משתתפת גם בהפקות רדיו וטלוויזיה, הן בדנמרק והן בארצות אחרות, והתקליטורים הרבים שהקליטה בחברות כמו EMI, דקה, ונגארד, צ'אנדוס, קונטרפונקט ודניקה רקורדס (OH) תורמים כולם למוניטין הבינלאומי הנכבד שלה. מאז 1991 אבה מונק הוא המנהל האמנותי והארגוני של המקהלה. מקהלת הנערים של קופנהגן, באתר MusicBrainz (באנגלית) מקהלת הנערים של קופנהגן, באתר Discogs (באנגלית) http://www.kdk.dk/
ראש ממשלת נורווגיה

ראש ממשלת נורווגיה (בנורווגית: statsminister; "שר המדינה") הוא המנהיג הפוליטי של נורווגיה והתפקיד הבכיר ביותר בפוליטיקה הנורווגית. מלך נורווגיה ממנה את ראש הממשלה וחברי המועצה. עם זאת, מאז 1884, השיטה הפרלמנטרית מבטיחה שלקבינט (הרשות המבצעת של נורווגיה) חייבת להיות תמיכת הסטורטינג (הפרלמנט הנורווגי), מה שהופך את המינוי מהמלך להליך פורמלי בלבד. מלך נורווגיה מוגדר כראש המדינה של נורווגיה, אך בפועל סמכויותיו טקסיות וייצוגיות וראש הממשלה מחזיק בכוח הביצועי. חוקת נורווגיה, אשר אומצה ב-17 במאי 1814 קובעת כי ראש הממשלה הוא ראש הרשות המבצעת ואחראי לניהול השוטף של נורווגיה. לראש הממשלה מוקנות סמכויות חוקיות מעטות, אך כראש המפלגה הגדולה יש לו שליטה מסוימת גם בפרלמנט, והוא יכול להפעיל סמכויות נרחבות דה פקטו. בניגוד לשאר המונרכיות באירופה, ראש ממשלת נורווגיה לא חייב להתייעץ עם המלך לפני שהוא מפזר את הפרלמנט. ראש ממשלת נורווגיה נבחר אחת לארבע שנים, ואם ממשלתו נופלת בהצעת אי-אמון ראש הממשלה חייב להתפטר ולצאת לבחירות. ראש ממשלת נורווגיה הנוכחי הוא יונס גר סטיורה ממפלגת העבודה הנורווגית. מדיה וקבצים בנושא ראש ממשלת נורווגיה בוויקישיתוף אתר האינטרנט הרשמי של ראש ממשלת נורווגיה ערך זה הוא קצרמר בנושא פוליטיקאים ובנושא נורווגים. אתם מוזמנים לתרום לוויקיפדיה ולהרחיב אותו.
Be with Me

Be with Me הוא סרט דרמה סינגפורי עטור פרסים, משנת 2005. הסרט ייחודי בזה שיש בו מעט מאוד דיאלוגים. הוא ייחודי גם בזה, שחלקים ממנו הם תיעודיים וחלקים אחרים בדיוניים. חלק מהדמויות המתועדות בחלקים התיעודיים, עוברות לשחק את עצמן, בקטעים הבדיוניים, לצד הדמויות הבדיוניות. שפות הסרט הן אנגלית וקנטון. מרבית הסרט מתעדת את אורח חייה של תרזה פו לין צ'אן – מורה לאנגלית, חירשת ועיוורת. מדי פעם, הסרט עובר להתרכז בשתי עלילות בדיוניות, בלתי תלויות, שבהן מתוארים סיפורי אהבה. לקראת סוף הסרט, שלושת הסיפורים מתאחדים. עלילות האהבה מתגלות כאהבה נכזבת. תרזה פו לין צ'ין, שהופכת כביכול לעדה לשני סיפורים אלו, מספרת לקהל, בקצרה, את סיפור חייה. תרזה פו לין צ'ין מספרת כי היא התעוורה והתחרשה בילדותה. אבל נפשה התגברה על האסון הזה. היא למדה אנגלית רק אחרי שהתעוורה והתחרשה. היא הצליחה במעשיה ואפילו הפכה למורה לאנגלית. אבל על דבר אחד היא לא התגברה מעולם – על פרשת אהבה נכזבת. אתר האינטרנט הרשמי של Be with Me "Be with Me", במסד הנתונים הקולנועיים IMDb (באנגלית) "Be with Me", באתר נטפליקס "Be with Me", באתר AllMovie (באנגלית) "Be with Me", תסריט הסרט באתר Scripts.com (באנגלית) "Be with Me", במסד הנתונים הקולנועיים KinoPoisk (ברוסית)
רוברט ג'יימס וולר

רוברט ג'יימס וולר (באנגלית: Robert James Waller, ‏1 באוגוסט 1939 - 10 במרץ 2017), היה סופר אמריקאי, ידוע בעיקר בשל ספרו "הגשרים של מחוז מדיסון", ספר מצליח שפורסם ב-1992 וגם הוסרט. הוא היה גם צלם ומוזיקאי. וולר קיבל תואר בוגר אוניברסיטה (BA) ב-1962 ותואר מוסמך אוניברסיטה (MA) ב-1964 מאוניברסיטת צפון איווה (University of Northern Iowa) שנקראה באותה עת בשם המכללה להוראה של מדינת איווה (Iowa State Teachers College). הוא קיבל ב-1968 תואר דוקטור במינהל עסקים מאוניברסיטת אינדיאנה בבלומינגטון (Indiana University Bloomington). ב-1968 הוא חזר לאוניברסיטת צפון איווה והחל ללמד בה מנהל עסקים וכלכלה. ב-1977 הוא קיבל את התואר פרופסור. ב-1980 הפך לדקאן המכללה לעסקים, הוא פרש מתפקידו זה ב-1986. בשנת 2000 נמסר שהוא תרם סכום משמעותי מעל 1 מיליון דולר לאוניברסיטת אינדיאנה. כמה מהספרים שכתב הופיעו ברשימת הספרים רבי המכר של העיתון "הניו יורק טיימס", כולל ספרו מ-1992 "הגשרים של מחוז מדיסון", שאותו כתב במשך שבועיים, ועמד ב-1993 בראש רשימת רבי המכר. הספר יצא לאור בעברית ב-1993 והפך לסרט בשם זהה ב-1995. גם ספרו "Puerto Vallarta Squeeze" שפורסם ב-1995 הפך לסרט. וולר התגרש ב-1997 לאחר 35 שנות נישואים. הוא נפטר ב-10 במרץ 2017, בגיל 77 בביתו בפרדריקסברג בטקסס  (Fredericksburg, Texas) לאחר שסבל ממיאלומה נפוצה. The Bridges of Madison County (1992; original UK title Love in Black and White) Slow Waltz in Cedar Bend (1993); ISBN 0-446-51653-8 Puerto Vallarta Squeeze (1995) Border Music (1995) A Thousand Country Roads: An Epilogue to The Bridges of Madison County (2002) High Plains Tango (2005) The Long Night of Winchell Dear (2007) Just Beyond the Firelight (1988), Iowa State University Press; 1st edition (1988), ISBN 081380163X/ISBN 978-0813801636 One Good Road is Enough (1990) Iowa: Perspectives on Today and Tomorrow (1991) Old Songs in a New Café (1994) Images (1994) [6] The Summer Nights Never End...Until They Do: Life, Liberty, and the Lure of the Short-Run (2012) The Ballads of Madison County: A Collection of Songs; Audio CD (July 23, 1993); Release Date: July 23, 1993, Atlantic/Wea label; ASIN: B000002IW9 רוברט ג'יימס וולר, ברשת החברתית Goodreads איתמר זהר, מת הסופר רוברט ג'יימס וולר, מחבר רב המכר "הגשרים של מחוז מדיסון", באתר הארץ, 11 במרץ 2017 ריאיון עם רוברט ג'יימס וולר רוברט ג'יימס וולר, באתר "Find a Grave" (באנגלית) רוברט ג'יימס וולר, באתר אנציקלופדיה בריטניקה (באנגלית) רוברט ג'יימס וולר (1939-2017), דף שער בספרייה הלאומית איתמר זהר, מת הסופר רוברט ג'יימס וולר, מחבר רב המכר "הגשרים של מחוז מדיסון", באתר הארץ, 11 במרץ 2017
עדנה פרידמן

עדנה פרידמן היא ספורטאית יהודייה-דרום אפריקאית בעבר, אלופת המכביה השלישית (1950) בריצת 60 מטר. בתחרויות האתלטיקה של המכביה השלישית שנערכו בשנת 1950 זכתה פרידמן בשתי מדליות, זהב וכסף. מדליית זהב, בריצת 60 מטר בשיא מכביה חדש של 8.2 שניות, לפני איירין לדרמן מאנגליה (8.3 שניות) וון דר שטאם מהולנד (8.3 שניות). מדליית כסף, בריצת 100 מטר בתוצאה של 12.8 שניות, אחרי איירין לדרמן שקבעה שיא מכביה חדש של 12.8 שניות ולפני לאה הורביץ מישראל (13.3 שניות). אורחינו במכביה, דבר, 29 בספטמבר 1950 טבלאות ושיאים של השגי 6 המכביות ושל ישראל, מעריב, 22 באוגוסט 1965 האתלטיקה הקלה במכביה, דבר, 20 באוקטובר 1950 דבר הספורט - במכביה, דבר, 1 באוקטובר 1950
איירין לדרמן

איירין לדרמן היא אתלטית יהודייה-בריטית בעבר, אלופה ושיאנית המכביה בעלת 6 מדליות, מהן 4 מדליות זהב (השלישית 1950 והרביעית 1953) בריצת 100 מטר, בריצת 200 מטר ובקפיצה לרוחק. לדרמן גדלה בלונדון. בתחרויות האתלטיקה של המכביה השלישית שנערכו בשנת 1950 זכתה ב-3 מדליות, אחת מכל סוג. מדליית זהב, בריצת 100 מטר בשיא מכביה חדש של 12.8 שניות, לפני עדנה פרידמן מדרום אפריקה (12.8 שניות) ולאה הורביץ מישראל (13.3 שניות), מדליית כסף, בריצת 60 מטר בתוצאה של 8.3 שניות, אחרי עדנה פרידמן 8.2 שניות ולפני ון דר שטאם מהולנד (8.3 שניות) ומדליית ארד, בריצת 80 מטר משוכות בתוצאה של 15.6 שניות, אחרי רות איילון (13.8 שניות) ושרה מיזרחי (15.4 שניות), שתיהן מישראל. בתחרויות האתלטיקה של המכביה הרביעית שנערכו בשנת 1953 זכתה פרידמן ב-3 מדליות זהב יותר מכל ספורטאי אחר, בריצת 100 מטר בתוצאה של 12.7 שניות, לפני רודה אייבל מדרום אפריקה (13.0 שניות) ודלית קליינמן מישראל (13.2 שניות) ובכך הגנה על תוארה, בריצת 200 מטר בתוצאה של 26.7 שניות, לפני רודה אייבל (27.3 שניות) ורות הרשלר מישראל (27.7 שניות) ובקפיצה לרוחק בשיא מכביה חדש של 5.36 מטר, לפני תמר מיטל-שומכר (4.87 מטר) ומרים טפר (4.86 מטר), שתיהן מישראל. טבלאות ושיאים של השגי 6 המכביות ושל ישראל, מעריב, 22 באוגוסט 1965 האתלטיקה הקלה במכביה, דבר, 20 באוקטובר 1950 דבר הספורט - במכביה, דבר, 1 באוקטובר 1950 דן פחטר, שיאים והישגים ב"מכביה", דבר, 2 באוקטובר 1953
פרנצ'סקו מריה גרימלדי

פרנצ'סקו מריה גרימלדי (2 באפריל 1618 – 28 בדצמבר 1663) היה כומר איטלקי ישועי, מתמטיקאי ופיזיקאי. גרימלדי הוא שטבע את המונח "דיפרקציה" (עקיפת אור) בהתייחס לתכונות של התקדמות האור, ולתעד את התצפיות המדויקות הראשונות של התופעה. גרימלדי היה אחד המדענים הראשונים שהציעו כי האור מתקדם כגל, רעיון אליו הגיע כשצפה בדמיון בין התקדמות האור להתקדמות של גלי מים מסביב למכשול או דרך פתח. גרימלדי טבע את המונח דיפרקציה (אנ'), אותו גזר מהמילה הלטינית diffringere, שפירושה "להישבר לחתיכות", בהתייחס להתקדמות של קרני אור אשר מתפשטות להרבה כיוונים. מנקודת מבט מודרנית, הבחירה בשם נכונה - חזיתות גלים אכן מתפרקות לחתיכות (חזיתות גלים חדשות) במהלך התקדמותן. כריסטיאן הויגנס מאוחר יותר העניק לאינטואיציה של גרימלדי צביון מדעי מבוסס יותר כשניסח את עקרון הויגנס. הוא היה הראשון לערוך תצפיות מדויקות של התופעה, ובתיעוד מפורסם הראה שכאשר עצם מסתיר את התאורה ממקור אור לא נקודתי, מתקבל אפקט הצללה - צל מלא וצל חלקי, בו הצל החלקי רחב יותר ונחלש בחדות פחותה מזו שמנבאת ההנחה שהאור מתקדם בקווים ישרים. באמצעות תצפית זאת וניסויים מדויקים אחרים הוא הדגים שהתקדמות האור הנצפית לא יכולה להיות מיושבת עם הרעיון של התקדמות ליניארית של האור. במקום זאת, קרן אור ישרה שחלפה דרך חור במסך קיבלה צורה של חרוט. פיזיקאים מאוחרים יותר השתמשו בעבודתו כעדות ברורה לכך שהאור הוא גל, ואייזק ניוטון, ששחזר בעצמו רבים מהניסויים של גרימלדי, נעזר בה כדי לנסח את הרבדים המעמיקים יותר של התאוריה שלו על האור, אותם הציג בחלק השני של ספרו אופטיקה. גרימלדי היה גם הראשון שצפה בפסי עקיפה. מדיה וקבצים בנושא פרנצ'סקו מריה גרימלדי בוויקישיתוף פרנצ'סקו מריה גרימלדי, באתר פרויקט הגנאלוגיה במתמטיקה פרנצ'סקו מריה גרימלדי, באתר MacTutor (באנגלית)
מטאורה (קומיקס)

מטאורה (ברוסית: МЕТЕОРА) היא דמות בדיונית המופיעה בחוברות הקומיקס ביקום באבל קומיקס. דמותה הופיעה לראשונה בחוברת "החפץ המסוכן ביותר בחלל, חלק 1" (Самая опасная вещь в космосе, ч.1) משנת 2014 ונוצרה בידי הכותב ארטיום גברליאנוב והמאייר יבגני פדוטוב. חוברות הקומיקס אודות מטאורה הן סדרת הרפתקאות חלל ומגוללים את קורות מסעותיה של מטאורה בחלל. מטאורה היא האלטר אגו של אליונה קוזנצובה, מבריחת חלל מיומנת שיוצאת להרפתקאות בחלל ובמרחבי הגלקסיה בספינה דמוית קרון מעופף כשאליה מתלווים היצורים זיגי ופוש. דף הדמות באתר הרשמי של באבל קומיקס ערך זה הוא קצרמר בנושא קומיקס. אתם מוזמנים לתרום לוויקיפדיה ולהרחיב אותו.
עמנואל הורי

אפרת (עמנואל) הורי (נולדה ב-29 בנובמבר 1971) היא שחקנית ישראלית. עמנואל הורי נולדה בבאר שבע. אחותו הקטנה של השחקן סמי הורי. בגיל שנה התגרשו הוריה, והיא עברה בין מקומות יישוב: קריית שלום, בת ים, אילת, שכונת התקווה, גבעת השלושה, קיבוץ שער הגולן וצרפת. לאחר שסיימה את שירותה הצבאי בחיל השריון פתחה חנות בגדים בתל אביב, ולאחריה עברה למנהטן על מנת לקדם את קריירת המשחק שלה. היא למדה אצל סטלה אדלר, אך למרות מספר תפקידים שקיבלה בארצות הברית החליטה לחזור לישראל כעבור שבע שנים. עמנואל הורי החלה את הקריירה שלה בישראל בשנת 2001 בסרט הטלוויזיה "ראס פינה", בו גילמה את דמותה של לימור לצד אבי קושניר, חני פירסטנברג ויונתן גורפינקל. בשנת 2003 שיחקה בסדרה "משחק החיים", בה גילמה את דמותה של ענבר גלילי לצד לירון וייסמן, גיא אריאלי, יעל שרוני ונירו לוי. ב-2004 שיחקה בסרט "ריקי ריקי" לצידו של נירו לוי. בשנת 2007 שיחקה בתפקיד אורח בסדרה "החברים של נאור" בתפקיד אביגיל. בשנת 2008 הופיעה בתוכנית "כחולים". ב-2010 השתתפה בסדרה "טקסי דרייבר" בתפקיד אורח כמזכירה. בשנת 2012 השתתפה בתוכנית "חלומות מפלסטיק". ב-2013 שיחקה בסדרה "המשרד" וגילמה את דמותה של נטלי, באותה שנה גילמה את הדמות של היועצת בסדרה "בלתי הפיך". בשנת 2014 הופיעה בסדרה "רמזור" וגילמה את דמותה של סימה ביטון. בשנת 2018 הופיעה בסדרה "הפסיכולוגית" וגילמה את דמותה של שרונה בן אברהם. בשנת 2020 גילמה את נטלי בסדרה "מנאייכ" ושבה לגלם את הדמות גם בעונה השנייה. אחיה הבוגר הוא סמי הורי. בתה היא אודיל אליסון, המוכרת מהעונה החמישית של הבנים והבנות שהגיעה עד לגמר. עמנואל מאמצת בביתה עוד נערה ממשפחתה. עמנואל הורי, במיזם "אישים" לתיעוד היצירה הישראלית עמנואל הורי, במסד הנתונים הקולנועיים IMDb (באנגלית) חגית גינזבורג, "יש בי איזה יצר הרס", באתר ynet, 2 בינואר 2008 רועי בהריר, אבק, כוכבים: ראיון עם עמנואל הורי, באתר nrg‏, 20 בפברואר 2012 חגית גינזבורג, "יש בי איזה יצר הרס", באתר ynet, 2 בינואר 2008
קוקליה

קוקליה (ביוונית: Κούκλια; בטורקית: Kukla) הוא כפר במחוז פאפוס שבאי קפריסין. ממוקם במרחק כ־16 קילומטר מהעיר פאפוס, בירת המחוז. הכפר בנוי באזור בו נולדה על פי המיתולוגיה היוונית, אלת האהבה והיופי המיתית אפרודיטה. צפונית מזרחית לכפר נמצא אתר בו התקיימו, מתחילת שנות ה-80 של המאה ה-19, מספר ניסיונות התיישבות יהודיים שנכשלו. פרק זה לוקה בחסר. אנא תרמו לוויקיפדיה והשלימו אותו. כבר בסביבות המאה ה-12 לפנה"ס, הייתה פאפוס העתיקה מרכז דתי חשוב, עבור קפריסין ועבור מדינות מזרח תיכוניות נוספות. בתקופה הכלכוליתית, האמינו תושבי פאפוס העתיקה בעשתרת אלת האהבה הפריון, והיופי. הם תיארו אותה בדמותה של אשה – אם. בתקופה היוונית זוהתה אלת היופי והאהבה כאפרודיטה, ומקדשה עמד בפאפוס. בהמשך נודעה האלה כ"עשתרת פפ" (עשתרת פאפוס) בפיניקית ו"אפרודיטה פאפוס" ביוונית. מדיה וקבצים בנושא קוקליה בוויקישיתוף אתר האינטרנט הרשמי של קוקליה (ביוונית ובאנגלית) קוקליה, ברשת החברתית פייסבוק נחום סלושץ, אוצר הכתובות הפניקיות, דביר, 1942, עמ' 95–96